**Құрметті Владимир Карпович!**

**Құрметті әріптестер және Үкімет сағатына қатысушылар!**

Біздің әріптестеріміз, депутаттар, еліміздегі ветеринариялық, карантиндік және азық-түлік қауіпсіздігін қамтамасыз ету жүйесін күшейту қажеттігі туралы, ауыл шаруашылығы тауарларын өндірушілерді қаржыландырудың жаңа және тиімді құралдарын енгізудің, өсімдік шаруашылығында сақтандырудың қолданыстағы тетігін қайта қараудың, субсидиялау процестерін автоматтандырудың қажеттілігі туралы, ұсақ және орта ауыл шаруашылығы тауарларын өндірушілерге несиелердің қолжетімділігі туралы мәселелерді бірнеше рет көтерген болатын. Агроөнеркәсіптік кешенде өнімділікті арттырудың негізгі кедергілері өсімдік шаруашылығында алынатын өнімнің төмен болуы, мал шаруашылығындағы өнімділіктің қанағаттанғысыз болуы, негізгі құралдардың тозуы және ескірген технологиялардың пайдаланылуы, ауылдық инфрақұрылым жай-күйінің тиімсіздігі туралы да айтылған болатын. Өздеріңіз көріп отырғандай, барлық осы өзекті мәселелерді шешудің жолдары Ауыл шаруашылығы министрлігінің таныстырылымдық материалдарында көрініс тауып отыр. Ал ауыл шаруашылығын дамыту проблемасы тек аграрлық қана емес, бұл кешенді проблема екені және ол қалыптасқан макроэкономикалық жағдаймен, ауылдық жерлердің әлеуметтік тартымдылығымен, ауыл мен қаладағы өмір сүру деңгейімен және басқа да маңызы бар факторлармен тікелей байланысты екенін көрсету бүгінгі ұсынылып отырған өзгерістердің басты артықшылығы деп ойлаймын.

Дұрыс және жүйелі көзқарас қалыптасқанда, қаржыландыру жеткілікті деңгейде болған жағдайда 5 жыл ішінде агроөнеркәсіптік кешенде (АӨК-те) еңбек өнімділігі мен қайта өңделген ауыл шаруашылығы өнімінің экспортын кем дегенде 2,5 есеге ұлғайту тапсырмасына қол жеткізуге болатындығы да түсінікті. Егістік жерлердің аумағы бойынша бір тұрғынға шаққанда 1,7 гектардан келетін көрсеткішпен Қазақстанның әлемдік көшбасшылар қатарында орналасуының өзі қосылған құн тізбегін кеңейтуге әлеуеті бар, экспортқа бағытталған ауыл шаруашылығы өндірісін құру үшін маңызды алғышарт болып табылады.

Сонымен қатар, әлі де шешімін толық тапппаған біраз мәселелерге тоқталғым келеді.

Ең бастысы, құрметті Өмірзақ Естайұлы, барлық ауыл шаруашылығы тауарларын өндірушілердің агробизнесте әрекет етудің қағидаларының шаруаларға түсінікті және бірізді болуға тиіс деген өтінішін жеткізгім келеді. Бүгінгі күні барлық субсидияларды бір жерге жинақтаған электронды дерекқор жоқ. Осындай дерекқорды жасау субсидиялардың әрбір саланың дамуына тигізетін әсерін бағалауға, ауыл шаруашылығының нақты секторында және әрбір шаруашылықта қаржылай қолдау мен экономикалық өсім арасындағы өзара байланысты талдауға мүмкіндік берер еді. Ауыл шаруашылығындағы жер тәлімдерін және ауыл шаруашылығы жануарларын есепке алу дерекқорларымен, ауыл шаруашылығы тауарларын өндірушілерінің есептік дерекқорымен және де басқа да ұқсас дерекқорлармен біріктірілген мұндай цифрлық жүйенің болуы субсидияларды тиімді пайдалануға зор үлесін қосар еді.

Екіншіден, ауыл шаруашылығының қарқынды дамуын қамтамасыз ету үшін аграрлық сектордың негізгі басымдықтарының бірі топырақ ресурстары мен ауыл шаруашылығы мақсатындағы жерлерді қорғау және ұтымды пайдалану болуы керек. Жерге негізгі өндіріс құралы ретінде қарап, оған толыққанды түрде экономикалық баға бере отырып, оны барынша тиімді қолдану үшін бар күшімізді салуымыз керек. Бұл үшін республикалық деңгейден бастап нақты шаруашылыққа дейін жететін тік бағытты жер пайдалану жөніндегі ұзақ мерзімді жоспарлар дайындау қажет. Әрбір шаруашылық деңгейінде ішкі шаруашылық жерді орналастыру жобасын ретке келтіру қажет. Ол жердің құнарлығын төмендетпей, оны нақ және ұтымды пайдаланудың басты құжаты болуға тиіс.

Соңғы кезде, ғалымдардың мәліметіне сүйенсек, республикада топырақтың мелиоративтік және экологиялық жағдайының нашарлауы, топырақ құнарлығының төмендеуі, су мен жел эрозиясының өршуі, қайта тұздану байқалуда. Топырақты агрохимиялық зерттеудің соңғы нәтижелері бойынша құрамында қарашірік мөлшері аз суарылмайтын жерлердің үлесі 75,6%-ды (пайызды) құраса, суарылатын жерлердегі мұндай үлес 98%-ды (пайызды) құрайды. Құрамында азот мөлшері аз алаңдардың үлесі 54%-ды (пайызды), фосфор мөлшері аз алаңдардың үлесі 48%-ды (пайызды) құрайды. Топырақ құнарлығының нашарлауының негізгі себебі: жер пайдаланушылар егістіктерінде агротехника деңгейінің төмендігі, көпжылдық шөптер егістігінің төмендеуі, минералды тыңайтқыштарды қолдану көлемінің төмен болуы, органикалық тыңайтқыштардың іс жүзінде қолданылмауы. Мысалы, Беларусияда бір гектар егістікте дақылдарды өсіру кезінде 200 килограммға дейін тыңайтқыш пайдаланылса, Ресейде – 50 килограммға, Украинада 100 килограммға дейін пайдаланылады. Қазақстанда бұл көрсеткіш орташа алғанда шамамен төрт килограмды ғана құрайды. Бұл бізде топырақтың құнарлығын сақтаумен іс жүзінде ешкім айналыспайтындығын көрсетеді. Нәтижесінде, ауыл шаруашылығы дақылдарының өнімділік көрсеткіштері бізбен ұқсас табиғи-климаттық жағдайда орналасқан елдердің деңгейінен айтарлықтай артта қалып отыр.

Үшінші тағы бір маңызды міндеттердің бірі – суармалы егіншілікті дамыту. Қазақстан аумағы ылғалданудың жеткіліксіз аумағына орналасқан. Сондықтан, жерді мелиорациялау, азып-тозған жерлерді өнімділігі жоғары ауыл шаруашылығы алқаптарына айналдыру ісінде, еліміздің әлеуметтік және экономикалық дамуындағы объективті қажеттілік болып табылады.

Өкінішке орай, соңғы жылдары ауыл шаруашылығы мақсатындағы жерлердің топырақ құнарлығын сақтауға және қалпына келтіруге бағытталған іс-шаралардың атқарылуына қарамастан, мелиорацияланатын жерлердің көлемі азаюда. Жалпы алғанда, 1990-2016 жылдар аралығында елімізде суармалы жерлердің көлемі 2,3 млн. гектардан 2,1 млн. гектарға дейін қысқарды, оның ішінде бүгінгі күні тек 1,4 млн. гектары ғана қолданылуда. Көлдетіп суарылатын 400,0 мыңға жуық жер пайдаланылмайды, тұрақты түрде суарылатын 600,0 мың жуық жерді қалпына келтіру қажет.

Суармалы жерлерді аз пайдаланудың негізгі себептері – ауыл шаруашылығы тауарларын өндірушілердің ұсақ, бытыраңқы болуы, қаржыландырудың жетімсіздігі, ғылым мен өндіріс арасындағы байланыстың әлсіздігі, машина-трактор паркінің тозуы, ирригациялық-дренаждық жүйелердің тозуы, ол бүгінгі күні шамамен 70%-ды құрайды.

Суармалы егіншілікті дамытудың пайдасы туралы айтатын болсақ, жаңа Өмірзақ Естайұлы айтып кеткендей, қазіргі уақытта жалпы егістік алаңының шамамен 7%-ын ғана құрайтын суармалы жерлерден алынатын табыс барлық өсімдік шаруашылығынан түсетін табыстың 40% құрайды.

Төртінші, өндірілген тауарды сату мәселесі. Шаруаларға өнім өндіруде жан жақты қолдау көрсетілуде. Бірақ сол өндірілген өнімді тиімді бағамен сатуға мүмкіншілік жасалмаса бұл қолдаудың тиімділігі төмендейді. Сондықтан, нақты жолға қойылған дайындау жүйесі және жақсы ойластырылған экспорттық саясат қажет. Бірінші кезекте, «ақылды орталық», немесе жалпы тілмен айтқанда логистика және сауда орталығы қажет. Оның негізгі міндеттері елімізде өндірілетін барлық ауыл шаруашылығы өнімдерінің бірыңғай базасын құру, нарық конъюнктурасын қадағалап отыру, бағаның қалыптасуын мониторингілеу, нарыққа қатысушыларға нарықтың ағымдағы және тарихи жай-күйі туралы хабарлап отыру, өнімнің бәсекелестікке сай, бүгінгі нарыққа керек түрлерін өндіру бойынша ұсынымдар дайындау, ауыл шаруашылығы өнімдерінің көтерме баға партиясын қалыптастыру және сатып алушыларды іздестіру болуға тиіс. Мұндай орталықтың өңірлік өкілдіктері ретінде жұмыс істеп тұрған көтерме тарату орталықтарының, коммуналдық базарлардың, әлеуметтік-кәсіпкерлік корпорациялардың, жеке бизнестің сақтау орындары мен қоймаларының әлеуетін пайдалануға керек.

Бесінші мәселе, бұл бидай мен ұн туралы. Әрине, отандық ауылшаруашылығымыз дамып, экспорттық әлеуетіміз артсын десек өсімдік шаруашылығын әртараптандыру басты мақсат. Дегенмен де, бүгінгі күні еліміздің басты экспорттық мүмкіншілігі бидай және одан алынытын ұн екенін ұмытпауымыз керек, осы позициялар бойынша еліміздің әлем елдерінің алғы қатарларына кіріп отырған жағдайын сақтап қалуымыз керек. Кейінгі жылдары жоғары протеинді бидайдың көлемі азайып келеді. Осы­ған байланысты, басты астық өні­мі­міздің сапасын және бәсеке­ге қабі­лет­тілігін арттыру бойын­ша жұ­мыс­тарды жүйелеу туралы аса жауап­тылықпен ойлануы­мыз керек.

Қорытындылай келе айтатыным, қазір, ең бастысы, жергілікті жер­лерде бағдарламаның басты өз­геріс­тері туралы қарапайым, түсі­нік­ті және сапалы түсіндіру жұмыс­тарын жүргізу керек. Әрбір шаруа, ауылдың әр тұрғыны қан­дай мүмкіндіктер ашылатынын анық көріп, оны өзін өзі дамытуға пай­далануы керек.

Назарларыңызға рахмет.